ไดนาสตี้ฯกำไรโตSVIส่งสินค้าพ.ย.
ไดนาสตี้ฯไทยบริติชฯ กำไรเพิ่มไตรมาส 3 ตามคาด SVI เร่งส่งสินค้าถึงมือลูกค้าปลาย พ.ย.นี้
26 ต.ค. 2554

ไดนาสตี้ฯไทยบริติชฯ กำไรเพิ่มไตรมาส 3 ตามคาด SVI เร่งส่งสินค้าถึงมือลูกค้าปลาย พ.ย.นี้ 
บริษัท ไดนาสตี้เซรามิค (DCC) เปิดเผยถึงผลการดำเนินงานงวดไตรมาส 3 ปีนี้ กำไรสุทธิ 289.32 ล้านบาท คิดเป็นกำไรหุ้นละ 0.71 บาท เพิ่มขึ้น 15.51% เทียบกับกำไรสุทธิ 250.47 ล้านบาท หรือ 0.61 บาทต่อหุ้น 
สำหรับผลงานรวม 9 เดือนแรกปีนี้ กำไรสุทธิ 990.09 ล้านบาท หรือ 2.43 บาท เติบโต6.65% จากช่วงเดียวกันปีก่อนกำไรสุทธิ 928.29 ล้านบาท หรือ 2.28 บาท 
บริษัท ไทยบริติช ซีเคียวริตี้ พริ้นติ้ง (TBSP) แจ้งว่า ไตรมาส 3 กำไรสุทธิเพิ่มขึ้น 39.07% เป็น 21.57 ล้านบาท หรือ 1.96 บาทแม้มียอดขายจำนวน 221 ล้านบาท ลดลง 4% จากระยะเดียวกันปีก่อน แต่กำไรที่เพิ่มขึ้นมาจากต้นทุนที่ลดลง 
ด้านผลประกอบการรวม 9 เดือนแรก กำไรสุทธิ 48.39 ล้านบาท หรือ 4.40 บาท เติบโต 17.36% จากช่วงเดียวกันปีก่อน 
บริษัท เอสวีไอ (SVI) เปิดเผยว่า กรณีโรงงานที่สวนอุตสาหกรรมบางกะดีถูกน้ำท่วมหนักและต้องหยุดดำเนินงานชั่วคราว ขณะนี้บริษัทอยู่ระหว่างดำเนินงานเพื่อสร้างกำลังการผลิต ณ โรงงานถนนแจ้งวัฒนะอย่างเร่งด่วน ซึ่งคาดว่าจะสามารถส่งสินค้าให้ลูกค้าได้ในปลายเดือน พ.ย.นี้
ด้านการซื้อขายหุ้น นักลงทุนยังคงเทขายหุ้น SVI ส่งผลให้ราคาหุ้นปิดที่ 2.86 บาท ลดลง 0.06 บาท หรือ 2.05%